Gäld z'bsorge isch jo  grundsätzlich nid bsunders schwierig wenn me US-Dollars, Traveler-Cheques, es VISA- und zwei Maestro-Chärtli het. Aber trotzdäm git's immer wider Situatione wo eim überrasche, vor allem wül me sich's us dr Schwiz e chli anders gwöhnt isch.    Zum Bischpiel d'Bancomate. Es het do würkli in fascht jedem Kaff mindeschtens eine. Aber die meischtverbreitete Maestro-Automate akzeptiere keini schwizerische Maestro-Charte. Drfür het's anderi Maschine, wo nume sötte mit VISA funktioniere, und die verweigere mir  Zuegriff uf mis VISA-Chärtli, drfür gäbe sie mir gärn Gäld vo dr Maestro-Charte.  Und denn git's no dr manipulierti Bancomat in Antigua. Dä schaffts irgendwie, s'Bankchärtli z'scanne, und denn cha irgend e Gauner (wohrschynlich eine wo bi dere Bank agschtellt isch) es Duplikat vo dere Charte mache, und Gäld bezieh! So isch die einti Schuelkollegin um 6'000 US-Dollar betroge worde, und mi Füehrer vo dr Acetenango-Tour um 1'500 Dollar. Und das ohni öpperem dr PIN z'zeige oder irgendwas falsch z'mache.  Unglaublich, oder nid?!  Ha mi mol mit minere Bank in dr Schwiz in Verbindig gsetzt. Sie kenne also die Problem, aber wül Lüt vo innerhalb vo dene Banke beteiligt sind, chunnt me nid drhinter was lauft. S'einzige wo me cha mache, isch regelmässig dr Kontoschtand prüefe und falls nötig sofort s'Chärtli sperre.  Und ich ha immer gmeint d'schwizer Banke sige Räuber...    Scho fascht filmrif isch s'Erläbnis vom Ylöse vomene 50$-Traveler-Cheque in dr Bank vo Nebaj gsi. In dere Bank schynts üblich z'sy, dass d'Chunde nid nochenand sondern mitenand bedient wärde. S'ewige Getippe vo dr Bankagschtellte wird also mehrmols für es paar Minute unterbroche zum de Wünsch vo andere Chunde grächt z'wärde. Zudäm sind zum Ylöse vo däm Cheque 3 Telefonat nötig, sowie d'Hilf vomene Kurier wo irgendwohie goht mi Pass go kopiere und irgendwelchi Formular bsorge. Und schliesslich het sie sogar no d'Schribmaschine us em Schränkli gholt, zum au uf däm Grät no chli in'd Taschte z'haue.  Und nach läppische  55 Minute han i denn mit 3 Formular in de Händ an Schalter dörfe mis Gäld go in Empfang neh. :-)